Allerede fra onsdag er AaB's nye cheftræner at finde på træningsanlægget på Hornevej i Aalborg Øst. For AaB er har fået betingelserne på plads med Viborg F.F., så Lars Friis kan tiltræde straks. Oprindeligt var Lars Friis ansat med virkning fra 1. august 2022 på en aftale gældende til 30. juni 2025. - Af forskellige årsager har der været tale om et lidt langstrakt forløb, men nu er vi nået frem til en aftale, som alle parter er tilfredse med, siger AaB's sportschef Inge André Olsen og uddyber: - Som tidligere nævnt får vi med Lars Friis et stærkt lederskab og en person med gode menneskelige egenskaber og værdier. Og så er Lars fodboldfagligt særdeles kompetent, hvilket inkluderer dyb indsigt i talentudvikling og en fodboldfilosofi, der matcher vores, og at Lars kan tiltræde nu, er naturligvis den mest optimale løsning for os, siger Inge André Olsen. Ny træner vil observere truppen Lars Friis afløser i AaB Oscar Hiljemark, som de seneste uger har stået i spidsen for AaB. I januar blev den tidligere cheftræner for AaB, Martí Cifuentes, løst fra kontrakten i AaB og solgt til svenske Hammarby I.F. 45-årige Lars Friis ser frem til at komme i gang i AaB. - Det betyder noget for mig, at AaB er et sted med sympatiske mennesker, og jeg glæder mig helt vildt til at blive en del af klubben, og de første dage vil jeg bruge på at observere og komme tæt på staben og spillertruppen, så vi hurtigt får et godt samarbejde i gang, siger Lars Friis. Den nye cheftræner har første træning med AaB onsdag formiddag - første kamp bliver opgøret i Odense mandag aften mod OB.

Referat:
AaB er nået til enighed med Viborg F.F., så Lars Friis allerede fra onsdag kan tiltræde som cheftræner.